Lp lasteaia Punamütsike lapsevanemad!

Võru Linnavalitsus soovib käesoleva teavituskirjaga teavitada Teid olulistest muudatustest lasteaia tegevuse asukohas ja töökorralduses seoses lasteaia uue hoone ehitusprotsessi käivitamisega 2025. aasta alguses.

Võru linnavolikogu on 11. oktoobril 2023. aastal võtnud vastu otsuse nr 39 (vt <https://mail.voru.ee/GoPro/webdocs.nsf/documents/NT0026DFF6/$file/%C3%95igusakt_11.10.2023_39.pdf>) osalemise kohta projektis "Võru Lasteaed Punamütsike liginullenergia hoone ehitamine“. Projektitaotlus on saanud positiivse rahastusotsuse, praeguseks on lasteaia uue hoone projekteerimine lõppenud ja käimas on ehitushange, mille tulemused selguvad 2025. aasta jaanuaris. Sellele järgneb kohe ehituslepingu sõlmimine, vana hoone lammutamine ja uue ehitus.

Lasteaia uue hoone ehituse ajal lasteaiateenuse pakkumise jätkamiseks paigutab Võru linnavalitsus lasteaia ajutiselt ümber asenduspindadele kahel aadressil – kuus lasteaiarühma Jüri tn 42 hoonesse (endine Võru Täiskasvanute Gümnaasium) ja viis lasteaiarühma endise lasteaia Jussike hoonesse Paju tn 5a. Lasteaia köök tegutseb sellel ajutise ümberpaigutamise perioodil aadressil Paju tn 5a.

Linnavalitsus tagab ajutistel pindadel vajalikud ja nõuetekohased olme- ja sanitaartingimused, samuti asjakohased mängualad ajutiste asukohtade hoovides.

Lasteaed alustab lasteaiateenuse pakkumist ajutistel pindadel 6. jaanuaril 2025 ning teeb seda kuni valmib uus lasteaiahoone ja sinna sisse kolitakse. Uue lasteaiahoone valmisoleku tähtajaks on planeeritud 1. juuli 2026. a.

Käesoleva teavituskirja manuses on lasteaia üldkoosolekul 10. detsembril 2024 osalenud lapsevanematele tutvustatud presentatsioon, mis sisaldab ülevaadet uue lasteaiahoone visioonist, lasteaia ajutiste asukohtade ruumijaotuskava ning planeeritud ajakava.

Linnavalitsus tänab väga kõiki lapsevanemaid ja teisi abilisi, kes on lasteaia kolimisprotsessile tõhusalt kaasa aidanud. Palume ka vabandust ebamugavuste pärast, mida lasteaia tegevuse ajutine ümberkorraldamine Teile võib põhjustada. Loodame siiski ju kõik, et ajutised ebamugavused saavad kuhjaga korvatud Punamütsikese laste uue ja kaasaegse hoone näol aastal 2026.

Lugupidamisega

Sixten Sild

Võru abilinnapea  
+372 5886 8867  
sixten.sild@voru.ee